Imtella' Ottubru 11, 2020 - Aġġornata 11 Ta' Ottubru, 2020 7:21pm Grupp ta' attivisti mill-koalizzjoni Spazji Miftuħa, li tinkludi 60 għaqda mhux governattiva, il-Ħadd wara nofsinhar inġabru fid-daħla tal-Miżieb. L-attività simbolika saret jumejn wara li l-Gvern iffirma ftehim mal-Federazzjoni Kaċċaturi, Nassaba u Konservazzjonisti biex l-għaqda tamministra l-art fil-Miżieb u l-Aħrax għal tliet snin. Il-Kap Eżekuttiv tal-BirdLife, Mark Sultana, ħeġġeġ lill-pubbliku jsemma' leħnu ħalli juri lill-politiċi li fil-pajjiż m'hawnx biss kaċċaturi u nies li jridu jsiru sinjuri minn fuq artijiet pubbliċi, iżda hawn min irid igawdi n-natura li fi kliemu hi l-uniku forma ta' rikreazzjoni mingħajr ħlas. Spazji Miftuħa rrimarkat li l-ammont ta' Pulizija li kien hemm fil-Miżieb illum, kien akbar minn kemm ikun hemm Pulizija kuljum jaraw li qed jitħarsu l-liġijiet fl-istaġun tal-kaċċa fil-ħarifa. L-FKNK tispjega għaliex l-iffirmar ma sarx illum Aktar qabel, l-FKNK qalet fi stqarrija li kienet kostretta tħassar l-iffirmar tal-ftehim li kellu jsir illum wara nofsinhar fil-Miżieb, biex fi kliemha, tevita kwalunkwe konfront ma' dak li sejħet bħala regħba ta' ċerti individwi u entitajiet immexxija mill-BirdLife. L-FKNK allegat li dawn l-għaqdiet qed jopponu l-ftehim biex jissodisfaw l-aġenda moħbija tagħhom, li l-Federazzjoni qalet tinkludi mottivi politiċi.